สังคมข่าวหุ้น
ต้องคอยติดตามกนง. จะส่งสัญญาณต่อการปรับขึ้นอัตราดอกเบี้ยนโยบายอย่างไร หลังจากที่อัตราเงินเฟ้อไทยปรับขึ้นมาในระดับสูง
ต้องคอยติดตามกนง. จะส่งสัญญาณต่อการปรับขึ้นอัตราดอกเบี้ยนโยบายอย่างไร หลังจากที่อัตราเงินเฟ้อไทยปรับขึ้นมาในระดับสูง
6 มิ.ย. 2565

ดัชนีตลาดหุ้นไทยปิดที่ระดับ 1,647.67 จุด ลดลง 12.34 จุด มูลค่าการซื้อขาย 57,875.88 ล้านบาท ต้องคอยติดตามการกระชุมคณะกรรมการนโยบายการเงิน (กนง.) จะส่งสัญญาณต่อการปรับขึ้นอัตราดอกเบี้ยนโยบายอย่างไร หลังจากที่อัตราเงินเฟ้อไทยปรับขึ้นมาในระดับสูง
IRPC ส่งซิกผลงานไตรมาส 2/2565 เด้ง! รับผลบวกธุรกิจโรงกลั่น-ปิโตรเคมีขาขึ้น ดีมานด์ฟื้นตัวดันสเปรดดีเซลขึ้นมาอยู่ที่ 39 เหรียญสหรัฐต่อบาร์เรล พร้อมเดินหน้าขยายสัดส่วนผลิตภัณฑ์มูลค่าสูง หวังดันเป้าอีบิทด้าแตะ 2.5 หมื่นล้านบาท ในปี 2568 และขยับขึ้นไป 3 หมื่นล้านบาทในปี 2573
GULF อัดงบอีกกว่า 300 ล้านบาท เข้าลงทุนใน Binance Labs ต่อยอดสินทรัพย์ดิจิทัล โครงสร้างพื้นฐานดิจิทัล และเทคโนโลยีบล็อกเชน อีกทั้งยังเป็นการเปิดโอกาสให้ GULF ได้ร่วมลงทุนในโครงการที่มีศักยภาพที่ผ่านการคัดสรรโดยผู้จัดการกองทุนชั้นนำระดับสากลในอุตสาหกรรม
ตลาดหลักทรัพย์ฯ ให้ LDC เข้าข่ายมาตรการกำกับการซื้อขายในระดับ 1 ใช้เกณฑ์ห้ามคำนวณวงเงินซื้อขาย และ Cash Balance (ลูกค้าต้องวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์) ตั้งแต่วันที่ 6 มิ.ย.-23 มิ.ย. 2565 อีกทั้งให้ BKD, BKD-W2 ใช้เกณฑ์ระดับ 2 ห้าม Net Settlement, ห้ามคำนวณวงเงินซื้อขาย และ Cash Balance ตั้งแต่วันที่ 6 มิ.ย.-23 มิ.ย. 2565 เช่นกัน คาดส่งผลให้สภาพคล่องการเก็งกำไรปรับลง
CMC โชว์ “เทเลด็อค” (Teledoc) กลุ่มธุรกิจเฮลท์แคร์ ได้นำเข้า ATK ยี่ห้อ Norman เฟสใหม่ คุณภาพดีราคาถูกเพื่อคนไทยอย่างต่อเนื่อง จนกว่าคนไทยจะคลายความกังวลจากสถานการณ์โควิด-19 โดยจัดจำหน่ายในราคาเพื่อคนไทยชุดตรวจละ 22 บาท ถือเป็นราคาถูกสุดในประเทศ รับการเปิดประเทศปลดล็อกดาวน์ให้หลายธุรกิจกลับมาเปิดดำเนินการได้
หลังเปิดจองซื้อหุ้นไอพีโอน้องใหม่ “สหไทยการพิมพ์และบรรจุภัณฑ์” หรือ STP จำนวน 25.4 ล้านหุ้น ที่ราคา 18 บาท/หุ้น  คิดเป็น P/E ประมาณ 11.3 เท่า เมื่อวันที่ 2 มิ.ย. ไปแล้ว ยังเหลือเวลาอีก 2 วัน ในวันที่ 6-7 มิ.ย.นี้ ด้านแกนนำอันเดอร์ไรท์ฯ จาก “บล.เอเซีย พลัส” และ ที่ปรึกษาทางการเงิน จาก “บล.เคจีไอ (ประเทศไทย)” แย้มกระแสตอบรับในการจองซื้อวันแรกแรงจนฉุดไม่อยู่ ฟาก “สุรนัย โรจน์วงศ์จรัต” ประธานเจ้าหน้าที่บริหาร เล็งระดมทุนไปปลดล็อกข้อจำกัดในการโต ด้วยแผนการขยายโรงงานและเพิ่มกำลังการผลิต รองรับความต้องการจากลูกค้าเดิม และการขยายไปยังตลาดใหม่ ๆ โดยจะเริ่มรับรู้รายได้บางส่วนจากการขยายไลน์เครื่องจักรตั้งแต่ไตรมาส 4/2565 นี้ พร้อมนับถอยหลัง STP เข้าเทรดในตลาดหลักทรัพย์ mai วันที่ 14 มิ.ย นี้
ORI เดินหน้าขยายจักรวาลคอนโด จัดแคมเปญใหญ่หนุนยอดขายโค้งสุดท้ายไตรมาส 2/2565 ขานรับแรงบวกตลาดอสังหาฯ สร้างบิ๊กเซอร์ไพรส์แห่งปี “โปรแร๊ง เกินปุยมุ้ย” ขนทัพคอนโดพร้อมอยู่และพรีเซล ทั่ว กทม.-ปริมณฑล และอีอีซี 21 โครงการ จัดหนักส่วนลดสูงสุด 1 ล้านบาท ดาวน์ 0 บาท ดอกเบี้ย 0% ในราคาเริ่มต้น 1.59 ล้านบาท พร้อมสิทธิพิเศษ 3 ต่อ Gift Voucher-บัตรที่พักโรงแรม ibis-ส่วนลดเพิ่ม 50,000 บาท เฉพาะผู้จองภายในงานวันที่ 9-12 มิ.ย. นี้ ณ ศูนย์การค้าสยามพารากอน
KTIS เตรียมเริ่มรับรู้รายได้บรรจุภัณฑ์ชานอ้อย ก.ค.นี้ ป้อนตลาดทั้งในและต่างประเทศ หนุนรายได้งวดครึ่งปีหลัง (เม.ย.-ก.ย. 2565) สดใส ด้านธุรกิจน้ำตาล รับอานิสงส์ราคาน้ำตาลตลาดโลกยังสูง ค่าเงินบาทที่มีแนวโน้มอ่อนค่ายังจะส่งผลดีกับผลิตภัณฑ์ส่งออก ทั้งน้ำตาลทราย, เยื่อกระดาษจากชานอ้อย และบรรจุภัณฑ์เพื่อสิ่งแวดล้อมจากชานอ้อย พร้อมลุยก่อสร้างโครงการนครสวรรค์ ไบโอคอมเพล็กซ์ เฟส 2  ซึ่งเตรียมทำพิธีวางศิลาฤกษ์เร็ว ๆ นี้